Informácia o výsledkoch kontroly detských chodúliek a postieľok

Slovenská obchodná inšpekcia v mesiaci september 2009 vykonala celoslovenskú kontrolnú akciu, zameranú na overenie značenia informácií na výrobkoch určených pre najrizikovejšiu skupinu spotrebiteľov – deti, ktoré sa poskytujú na to, aby znížili možné dôsledky predvídateľných rizík spojených s ich používaním a tým ochránili ich zdravie.                                                                                                                                   

Cieľom kontrolnej akcie bola kontrola dodržiavania správneho značenia výrobkov bezpečnostnými upozorneniami na obaloch, v návode na používanie a označenia výrobku s odvolaním na § 11, 12, 13 zákona č. 250/2007 Z. z. o ochrane spotrebiteľa a o zmene zákona SNR č. 372/1990 Zb. o priestupkoch v znení neskorších predpisov a podľa  príslušných technických noriem.

Predmetom kontroly boli detské chodúľky a detské postieľky, ktoré boli pripravené v ponuke pre spotrebiteľa, pre ktoré platia nasledovné technické normy:

STN EN 1273   Výrobky pre deti a starostlivosť o deti. Detské chodúľky. Bezpečnostné
                          požiadavky a skúšobné metódy.
STN EN 716-1  Detské postieľky a skladacie detské postieľky do bytových priestorov. 
                          Časť 1: Bezpečnostné požiadavky. 

Výsledky kontroly

Inšpektori SOI celkom prekontrolovali 105 prevádzok. Nedostatky boli zistené v 68 PJ, čo predstavuje 64,8 %  z kontrolovaných PJ. Celkový počet druhov zo zistenými nedostatkami značenia   činil  197 druhov v hodnote 41 264 €. Na tomto počte sa detské chodúľky podieľali 45 druhmi v hodnote 4 167 € a detské postieľky 152 druhmi v hodnote 37 096 €.

Prehľad zistených nedostatkov značenia 
Ako z grafického prehľadu vyplýva najčastejším nedostatkom boli chýbajúce bezpečnostné upozornenia a to na 163 druhoch výrobkov v hodnote 31 144 €, návody na používanie chýbali pri  97 druhoch v hodnote 22 838 € a údaj o výrobcovi chýbal na 33 druhoch v hodnote 4 247 €.  

Poznámka: Na niektorých  druhoch výrobkoch sa vyskytovali súbežne viaceré nedostatky, preto súčet                   
                   nekorešponduje  s celkom  hore uvedenými druhmi so zistenými  nedostatkami značenia.

Podiely zistených nedostatkov značenia v jednotlivých sortimentných skupinách sú v nasledovných grafoch:

Najčastejšie chýbali nasledovné bezpečnostné  upozornenia: 

na chodúľkach
•	na výrobku chýbalo upozornenie:  Nikdy nenechávajte dieťa bez dozoru
•	na obale chýbalo upozornenie: Uschovajte obal mimo dosahu detí, aby sa predišlo                zaduseniu
•	v návode chýbalo upozornenie: Zabráňte prístupu na schodisko, schody a nerovné povrchy
na postieľkach
            najčastejšie chýbali upozornenia: 
•	Nepoužívajte postieľku, ak je akákoľvek časť zlomená, potrhaná alebo chýbajúca a používajte len náhradné časti schválené výrobcom
•	Nepoužívajte viac ako jeden matrac do postieľky
•	Nenechávajte čokoľvek v postieľke alebo nepostavte postieľku blízko iného výrobku, ktorý by mohol poslúžiť ako opora na nohy, alebo byť nebezpečím udusenia alebo uškrtenia napr. šnúrky, žalúziové/záclonové šnúry atď.
•	Vyhlásenie, že detská  postieľka je pripravená na použitie, len ak sú zaisťovacie mechanizmy zaistené a že pred použitím skladacej postieľky je potrebné pozorne skontrolovať, či sú úplne zaistené. 

V prípade zistení, že kontrolované výrobky nespĺňali požiadavky  značenia bezpečnostných upozornení, chýbali alebo boli neúplné návody, inšpektori zakázali na ochranu trhu a spotrebiteľov dodávku, či predaj týchto výrobkov alebo ich predaj kontrolované subjekty dobrovoľne pozastavili   do odstránenia nedostatkov. 
Splnenie uloženého zákazu či dobrovoľného rozhodnutia subjektov bude predmetom následných kontrol SOI.  

Vzhľadom k významu značenia výrobkov určených pre deti bezpečnostnými upozorneniami pre ich bezpečné používanie spotrebiteľmi bude SOI v kontrolných akciách takéhoto zamerania pokračovať aj v budúcnosti.